text: "Seigner", dis Bos, "nos en volem tornar 
   A don Falcon qui vos fais raisonar. 
   Respondes nos aitant con cuides far,
   K'a vostre fil non saben ren parlar,
   Ni messagers non deu en cort causar.
   Mais poisses er tornas oltre la mar,
   Pos er don Falc vos hom e vostre bar;
   E sel voles fais covens autreiar,
   Non n'i a plus mais s'anor abaissar 
   E ac tos jors servir e aiudar;
   Kar son ranc ten e sos plais afiar.
   Kant vos voldrez envers lui adreçar,
   Non pot per home faillir ne guerriar;
   Mais sel voles per cestui abaissar,
   Tant quel cuidas de sos plais enganar,
   S'el fos rix hom, pogre sei oblidar,
   Mais paubre es, ce dis, al rei causar,
   Nos lassera ja vius deseritar."
   "Bos", dis lo reis, "pos mais non uels estar, 
   Kalques noveles deis de la cort portar." 
   Trait son gant destre e fait son fil levar: 
   "Eu dons ma terre seguentre mon finar 
   E lo service que non ti aus vedar;
   E non retenc citat per coronar,
   Ni tor, ni sale, ni donjon, ni caslar,
   Ni abaïe que eu aie a gardar,
   Ni duc, ni comte, ni viscomte, ni par,
   Ee tos nos face lo saigrement jurar 
   E as prebos, que non puisse bausar."
   Cel pres lo don e baiset lo sollar.
   "Seigner," dis Bos, "nos vedem lo donar; 
   Kar aiquis plais non fai gins a celar.
   Taus mil n'a ci tos a gris e a var,
   Ki tuit entendent de Falcon mal menar.
   Nos en irem e sabrem li contar,
   Ke non voles bienestance mandar,
   Ni plait d'amor, ni per dreit enseignar,
   Ni pars ni fils qui son couent ant par,
   Dis hui enant vos pos en lui fidar.
   Irem nos em, e Damlisdex vos gar!"
   A l' uis del trat vant el cavau montar.
  